Okresná prokuratúra Žilina 
Moyzesova 20, 011 56 Žilina 1 	

Sp. zn. : 4 Pv 228/08/5511	Žilina, 22.3.2012
EEČ : 2-43-121-2012

U Z N E S E N I E

Trestná vec:	obvinený XXXXX 
Prečin:	výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 218/2007 Zbierky zákonov a nebezpečné vyhrážanie podľa § 360 odsek 1 Trestného zákona číslo 300/2005 Zbierky zákonov v znení zákona číslo 218/2007 Zbierky zákonov

Rozhodol: 	prokurátor Okresnej prokuratúry Žilina
Rozhodnutie:
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX, 
Skutková veta:
1/	dňa 18.05.2008 v čase asi o 15.00 hod. v pohostinstve Komunál na Námestí slobody v Kysuckom Novom Meste vulgárne nadával XXXXX, že je piča, pričom rozbíjal sklenné poháre, ktoré sa nachádzali na stole a keď sa menovaná nachádzala pri východe z pohostinstva hodil po nej sklenený pohár o objeme 0,5l, ktorý narazil do okna, ktoré sa nachádzalo vedľa vchodových dverí a následkom tohto nárazu sa pohár rozbil a črepina, ktorá od neho odskočila spôsobila XXXXX zranenie - tržnú ranu, ktoré si vyžiadalo jednorázové ošetrenie bez vystavenia práceneschopnosti,
2/	dňa 19.05.2008 v čase asi o 18.30 hod. v pohostinstve Tempo v Kysuckom Novom Meste na Námestí slobody sa vyhrážal XXXXX slovami „keď ťa stretnem v meste alebo niekde inde, tak ťa zabijem, pričom XXXXX zo strachu o svoj život ušla z pohostinstva zadným vchodom a čakala na príchod polície, ktorú privolal jej manžel,

Právna veta:
lebo je trestné stíhanie neprípustné podľa § 9 odsek 1 písmeno d Tr. por. proti tomu, kto zomrel.
Odôvodnenie:
            Uznesením povereného príslušníka OO PZ Kysucké Nové Mesto zo dňa 28.05.2008 pod sp. zn. ČVS:ORP-1336/KM-CA-2008 bolo podľa § 199 ods.1 Tr. por. začaté trestné stíhanie a súčasne podľa § 206 ods. 1 Tr. por. vznesené obvinenie XXXXX pre prečin výtržníctva podľa § 364 ods. 1 písm. a) Tr. zák. na tom skutkovom základe, ako je uvedené vo výrokovej časti tohto uznesenia.

	Uznesením povereného príslušníka OO PZ Kysucké Nové Mesto zo dňa 28.05.2008 pod sp. zn. ČVS:ORP-1345/KM-CA-2008 bolo podľa § 199 ods.1 Tr. por. začaté trestné stíhanie a súčasne podľa § 206 ods. 1 Tr. por. vznesené obvinenie XXXXX pre prečin nebezpečného vyhrážania podľa § 360 ods. 1 Tr. zák. na tom skutkovom základe, ako je uvedené vo výrokovej časti tohto uznesenia.

	Následne uznesením povereného príslušníka OO PZ KNM zo dňa 28.05.2008 sp. zn. ČVS:ORP-1345/KM-CA-2008 došlo podľa § 21 ods. 3 Tr. por. (per analogiam) s poukazom na § 18 ods. 1 Tr. por. ku spojeniu oboch trestných vecí na spoločné konanie.

	Po skončení skráteného vyšetrovania prokurátor Okresnej prokuratúry v Žiline uznesením sp. zn. 4Pv 228/08 zo dňa 20.01.2011 podľa § 216 ods. 1 Tr. por. podmienečne zastavil trestné stíhanie obvineného XXXXX pre vyššie uvedené prečiny a určil mu skúšobnú dobu v trvaní 1 rok, v rámci ktorej mal poškodenej XXXXX uhradiť v zmysle dohody o náhrade škody jej spôsobenú škodu. 

	Po uplynutí skúšobnej doby bolo v rámci zisťovania skutočnosti, či obvinený viedol v skúšobnej dobe riadny život a splnil uloženú povinnosť, dozorovému prokurátorovi oznámené Obcou Rudinská, že XXXXX dňa 16.12.2011 zomrel. 

	Súčasťou spisového materiálu je oznámenie o úmrtí vydané Matričným úradom Mesta Žilina. 

	Z oznámenia o úmrtí zapísaného v knihe úmrtí Matričného úradu Žilina, vo zväzku 53, ročník 2011, strana 47, por. č. 1259 vyplýva, že obvinený XXXXX zomrel dňa 16.12.2011 v Žiline.

	Podľa §  215 ods. 1 písm. d) Tr. por. prokurátor zastaví trestné stíhanie, ak  je trestné stíhanie neprípustné podľa § 9.

	Podľa § 9 ods. 1 písm. d) Tr. por. trestné stíhanie nemožno začať, a ak už bolo začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho.

	Zo spisového materiálu vyplynulo, že obvinený XXXXX zomrel a teda v jeho ďalšom trestnom stíhaní, nie je možné pokračovať, nakoľko k takémuto postupu vznikla zákonná prekážka.

	Z vyššie uvedených dôvodov som rozhodol tak, ako je uvedené vo výrokovej časti tohto uznesenia.	

Poučenie:
Proti tomuto uzneseniu  j e  prípustná sťažnosť, ktorú je možné podať do troch dní od jeho oznámenia prostredníctvom Okresnej prokuratúry v Žiline na Krajskú prokuratúru v Žiline. Sťažnosť má odkladný účinok.

JUDr. Ľuboš Kríž
prokurátor